РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/210-13

4. јун 2013. године

Б е о г р а д

**З А П И С Н И К**

**СА ОСМЕ СЕДНИЦE ОДБОРА ЗА ПРАВА ДЕТЕТА**

**ОДРЖАНЕ 31. МАЈА 2013. ГОДИНЕ**

Седница је почела у 12,00 часова.

Седницом је председавао мр Небојша Стефановић, председник Одбора.

 Седници су присуствовали чланови Одбора:Весна Ковач, Гордана Чомић, др Жарко Кораћ, Константин Арсеновић, потпредседници Народне скупштине; Милица Дроњак, председник Одбора за рад, социјална питања, друштвену укључеост и смањење сиромаштва; Љиљана Лучић, Весна Ракоњац, Весна Јовицки, Весна Милекић, Славица Савељић, Милица Војић Марковић, Мирко Чикириз и Дубравка Филиповски.

Седници нису присуствовали чланови Одбора: др Ненад Поповић, потпредседник Народне скупштине; Елвира Ковач, Сања Јефић Бранковић, Милорад Стошић, Олена Папуга и Невена Стојановић.

Седници је присуствовала и народни посланик Злата Ђерић, заменик члана Одбора.

 Седници је присуствовала и Јадранка Милановић, УНИЦЕФ.

 Председавајући је констатовао да су испуњени услови за рад и одлучивање, те је предложио следећи

Д н е в н и р е д :

1. Усвајање предлога закључака након разматрања Редовног годишњег извештаја Заштитника грађана за 2012. године у делу који се односи на права детета;

2. Разно.

Чланови Одбора су **већином гласова** усвојили предложени Дневни ред.

Пре преласка на рад по тачкама утврђеног Дневног реда чланови Одбора су **већином гласова,** без примедби **усвојили** записник са Седме седнице одржане 7. маја 2013. године.

**ПРВА ТАЧКА:** Усвајање предлога закључака након разматрања Редовног годишњег извештаја Заштитника грађана за 2012. године у делу који се односи на права детета.

**Мр Небојша Стефановић** је потсетио чланове Одбора да је на предходној седници разматран Редован годишњи извештај Заштитника грађана за 2012. годину, као и да је тада усвојен предлог да Одбор да сагласност на Извештај, а да ће на наредној седници бити усвојен Предлог закључака одбора, који ће у форми Извештаја бити достављен Народној скупштини на усвајање, чему ће претходити рад стручних служби Заштитнка грађана и Одбора ради усклађивања текста Предлога закључака, након чега је отворио расправу у вези са овом тачком дневног реда.

У расправи су учествовали: др Жарко Кораћ, мр Небојша Стефановић, Љиљана Лучић.

**Др Жарко Кораћ**  је дао своју начелну сагласност на Предлог закључака које Одбор треба да усвоји, али је нагласио да понуђени предлог закључака представља потпутну потврду свега што је Заштитник грађана изнео у свом годишњем извештају.

Указао је да афирмативно усвајање Извештаја који је поднео Заштитник грађана принципијелно није прихватљиво из разлога што постоји велики број проблема у области заштите права детета. Као пример је навео у јавности присутан став у вези са потребом физичког кажњавања деце, који чак подржавају и поједини стручњаци из области психологије, што је недопустиво, а што представља само једно у низу кршења права детета.

Потсетио је на ситуацију са претходне седницие на којој је заменица Заштитника грађана Тамара Лукшић Орландић указала на непостојање евиденција појединих посебно осетљивих категорија деце, што је госпођа Лучић демантовала истичући податке који су наведени у последњем попису становништва, а који дају јасну слику о постојању и броју различитих посебно осетљивих група деце.

Нагласио је да је изразито лоша ситуација у евиденцији деце са менталним сметњама, јер се не зна број такве деце, нарочито када се има у виду да проблеми у менталном развоју могу да настану приликом развоја плода, али и касније током одрастања детета, услед неких болести и то у раним фазама живота детета. Честа је појава да родитељи крију и непријављују оваква стања своје деце, што искључује могућност стварања базе података о деци са менталним сметњама. Приближан број овакве деце се може претпоставити на основу светских база података.

Рекао је да би у таквој ситуацији од Заштитника грађана очекивао да понуди неки од начина решавања ових проблема, као и да у читавом Извештају није уочио проактивну улогу Заштитника грађана.

**Мр Небојша Стефановић** је указао на чињеницу да се у Предлогу закључака управо наводи низ проблема у области заштите права детета које је потребно решавати и унапређивати, као што је: побољшање статистичких евиденција различитих категорија деце, развијање односа сарадње између Народне скупштине и Владе, као и да је сам Заштитник грађана са сарадницима указао на ситуацију која није идеална.

Председник Одбора је у вези са постојањем или непостојањем података о појединим категоријама деце, потсетио да је г-ђа Лукшић Орландић указала на непостојање довољно прецизне и систематизоване евиденције о категорији деце са инвалидитетом и деце без родитељског старања, што недвосмислено указује на потребу унапређивања стања у овој области, у смислу квалитетнијих евиденција и повезивања база података различитих државних органа и организација на свим нивоима како би они могли бити правилно ажурирани и доступни свим релевантним субјектима.

Истакао је да су све примедбе народних посланика у вези са Редовним годишњим извештајем Заштитника грађана значајне и за самог Заштитника грађана, како би, на основу изнетих ставова народних посланика могао да унапреди свој рад.

**Љиљана Лучић** је изразила став да су закључци који су изнети у Предлогу избалансирани и да произилазе из духа расправе која је вођена на претходној седници Одбора, када је раматран Извештај Заштитника грађана.

Указала је да се њена највећа замерка односила на реченицу из Извештаја Заштитника грађана која гласи да не постоји статистика у вези са различитим категоријама деце.

Нагласила је да су у даљој расправи у вези са овим питањем дата појашњења на основу којих се извео закључак да је реч о недовољно прецизним статистикама када су у питању категорије деце са инвалидитетом, деце улице итд.

Рекла је да су у Предлогу закључака које Одбор треба да усвоји изнети предлози који правилно одражавају право стање ствари у овој области.

Истакла је да је непходно унапредити методологију прикупљања свих врста података, а нарочито оних који се тичу деце, како би на основу њих било могуће пружити што адекватнију заштиту њихових права, као и да би се на основу њих могле креирати политике које ће бити ефикасне.

Предложола је да се у Тачки три Предлога закључака у којој Одбор подржава измену постојећих законских решења, експлицитно наведе и потреба измена и допуна Породичног закона у делу у коме се забрањује физичко кажњавање деце као начин васпитавања, посебно када се има у виду да у Србији постоји врло конзервативно јавно мњење када је овакав начин васпитавања деце у питању.

**Мр Небојша Стефановић** је подржао предлог Љиљане Лучић, након чега је закључио расправу у вези са овом тачком Дневног реда и ставио на гласање Предлог да се тачка три Предлога закључака Одбора допуни одредбом да је „Потребно извршити допуну Породичног закона тако да се физичко кажњавање деце забрани као метод васпитавања деце“.

Чланови Одбора су **једногласно усвојили** Предлог у вези са допуном тачке три Предлога закључака Одбора за права детета поводом разматрања Редовног годишњег извештаја Заштитника грађана за 2012. годину – у сегменту који се односи на права детета.

Председник Одбора је ставио на гласање Предлога закључака Одбора за права детета поводом разматрања Редовног годишњег извештаја Заштитника грађана за 2012. годину – у сегменту који се односи на права детета, у целости, који су чланови Одбора **једногласно усвојили.**

Предлог закључака Одбора за права детета поводом разматрања Редовног годишњег извештаја Заштитника грађана за 2012. годину – у сегменту који се односи на права детета је саставни део овог записника.

**ДРУГА ТАЧКА** – Разно.

**Мр Небојша Стефановић** је у оквиру ове тачке Дневног реда указао на негативни тренда наталитета у нашој земљи, као и незавидни положај у коме се налазе труднице и породиље.

Изразио је уверење да су сви сагласни у вези са неопходношћу стварања планске стратегије рађања и подстицаја за мајке, као и жене које тек треба да се одлуче на овај корак, јер је демографска слика у Србији суморна, а стопа природног прираштаја је мања него у европским земљама.

Нагласио је да све изнето захтева посвећеност и велико ангажовање свих релевантних државних органа и институција, невладиних организација у креирању политика, на основу којих ће бити могуће постићи конкретне, позитивне резултате.

Предложио је да Одбор за права детета покрене иницијативу „Приоритет за децу и труднице“, тако што ће се обратити што већем броју јавних предузећа, установа, банака и др, да подрже иницијативу и на видним местима у оквиру својих простора истакну налепнице које ће подсећати на приоритет који треба да имају деца, мајке и труднице.

Такође, предложио је да се припреми промотивни материјал, као апел за враћање моралних, вредности са жељом да деца и стварно постану наше највеће богатство.

Чланови Одбора су **једногласно подржали** покретање Иницијативе: „Приоритет за децу и труднице“

Седница је закључена у 13,05 часова.

СЕКРЕТАР ОДБОРА ПРЕДСЕДНИКОДБОРА

 Сања Пецељ мр Небојша Стефановић